हरिका भारत की दूसरी महिला ग्रैंडमास्टर बनी  
हरिका ने चीन में पहले हांग्जू महिला ग्रैंडमास्टर टूर्नामेंट में शानदार प्रदर्शन कर शतरंज ग्रैंडमास्टर खिताब हासिल किया।
द्रोणावल्ली हरिका ने चीन में पहले हांग्जू महिला ग्रैंडमास्टर टूर्नामेंट में शानदार प्रदर्शन कर हमवतन और आंध्र प्रदेश की साथी खिलाड़ी कोनेरू हम्पी के नक्शे कदम पर चलते हुए शतरंज ग्रैंडमास्टर खिताब हासिल किया। इस टूर्नामेंट में वह 5.5 अंक से तीसरे स्थान पर रहीं।  हरिका ने राउंड रोबिन प्रारूप के टूर्नामेंट में दो बाजी जीती जबकि सात में ड्रा खेला। इसमें दुनिया की शीर्ष 10 महिला खिलाड़ी भाग ले रही थीं। उन्होंने इस वर्ष ईरान में हुई एशियाई महिला चैम्पियनशिप में स्वर्ण, द. अफ्रीका में हुई राष्ट्रमंडल चैम्पियनशिप में रजत और पिछले साल ग्वांग्झू एशियाई खेलों में कांस्य पदक जीता था।  पूर्व विश्व जूनियर चैम्पियन 20 वर्षीय हरिका ने ग्रैंडमास्टर के लिए डबल नार्म हासिल की हुई थी। इसके अलावा वह महिला ग्रैंडमास्टर और अंतरराष्ट्रीय मास्टर खिताब भी जीत चुकी हैं।  हरिका ने कहा, यह मेरे लिए सपना सच होना है। मैं पिछले कुछ वर्षों से यह उपलब्धि हासिल करने के लिए काफी मेहनत कर रही थी और मुझे इस टूर्नामेंट में इसका पूरा भरोसा था। मैं बहुत खुश हूं और भविष्य के टूर्नामेंट में शानदार प्रदर्शन करने की पूरी कोशिश करूंगी। नंबर एक बनने के लिए मैं मेहनत करना जारी रखूंगी।